Foto: Facebook/Zoran Žmirić

CENTAR Rijeke danas je spontanom reakcijom troje građana postao mjesto pijeteta za jedan nesebičan filmski lik čija je smrt na malim ekranima rasplakala stotine tisuća ljudi diljem svijeta.

Poznati riječki književnik Zoran Žmirić, Hanna i Carmela na Jadranskom su trgu odnosno "ispred Riječke" zapalili svijeće za Hodora, jednog od najpravednijih likova planetarno popularne serije Igra prijestolja, i pritom zadobili simpatije brojnih građana, turista, ali i Facebook zajednice.

"Jučer je Hanna Žmirić dala inicijativu da obilježimo odlazak velikog i nesebičnog Hodora. U vrijeme kad su u društvu ljudske vrijednosti na najnižoj razini, prisjetimo se skromnog čovjeka koji je cijeli svoj život posvetio brizi za druge. Kako je živio, tako je i otišao; tiho i nenametljivo, no sa stavom i vjerom u ispravnost. Mjesto pijeteta nalazi se na Jadranskom trgu u centru Rijeke. Prođite tuda, zastanite i odajte poštovanje čovjeku čiji nam život svima može biti inspiracija", objasnio je Žmirić na svojem Facebook profilu, a fotografije su odmah postale hit.

Tekst se nastavlja ispod oglasa

"Ljudi su fora reagirali. Mlađi se smiju, fotkaju, drago im je vidjeti dragi lik u tom kontekstu, stariji prilaze i čude se, propitkuju o kome je riječ. Mnogi misle i da je umro neki fratar zbog Hodorove odjeće koja podsjeća na habit", rekao nam je Žmirić. Neki su pak neplanirano naletjeli na spoiler.



"Grupa mladih iz Njemačke je odmah prepoznala Hodora, no nisu gledali posljednju epizodu pa su pitali da li je možda glumac umro", objasnio je Žmirić.